Uttalelse fra årsmøte i Hedmark Bygdekvinnelag 2016

Vi krever bedre kollektivtilbud i distriktene

Årsmøte i Hedmark Bygdekvinnelag mener at kollektivtransport er viktig. Dette er en miljøvennlig transportmåte, med lavere CO2 utslipp, mindre trafikkbelastning og minsker behov for parkeringskapasitet i våre byer og tettsteder. Stadig økende bruk av bompenger vil gjøre det mer lønnsomt å velge kollektivt i framtida.

Men da må kollektivtilbudet styrkes over hele Hedmark!

Dette forutsetter at de ansvarlige for kollektivtrafikken får på plass en rekke viktig punkter:

* Bedre samordning mellom buss, tog og bestillingsdrosje, slik at det er mulig å komme enkelt og raskt helt fram.
* Rutetabeller og billettløsning må koordineres mye bedre, gjerne etter modell fra Oslo-regionen, hvor Ruter og NSB har felles kommunikasjonsløsninger. Vi trenger en «app»!
* Markedsføring av kollektivtilbud må styrkes betraktelig!

Elektrifisering av Røros- og Solørbanen vil være et viktig bidrag for å bedre kollektivtransporten. I denne sammenheng vil det bli enda viktigere å sikre planoverganger.

Lykkes vi med å bedre kollektivtilbudet i Hedmark, vil dette bidra til å gjøre det mer attraktivt å flytte til distriktene, og dermed bidra til å opprettholde bosettinga.